謝徽上人見惠二龍障子以短歌酬之
作者：齊己
朝代：唐

paragraphs: 我見蘇州崑山金城中，金城柱上有二龍。
老僧相傳道是僧繇手，尋常入海共龍鬬。
又聞蜀國玉局觀有孫遇跡，盤屈身長八十尺。
遊人爭看不敢近，頭覻寒泉萬丈碧。
近有五羊徽上人，閑工小筆得意新。
畫龍不誇頭角及鬚鱗，只求筋骨與精神。
徽上人，真藝者。
惠我雙龍不言價，等閑不敢將懸挂。
恐是葉公好假龍，及見真龍却驚怕。